ภาพรวมการสอบครูผู้ช่วยทั้ง 2 วันเป็นไปด้วยความเรียบร้อยไม่ได้รับรายงานการทุจริตแต่อย่างใด
ผู้ช่วยเลขา กพฐ.เปิดเผย ภาพรวมการสอบครูผู้ช่วยทั้ง 2 วันเป็นไปด้วยความเรียบร้อยไม่ได้รับรายงานการทุจริตแต่อย่างใด ยืนยันการดำเนินการทุกขั้นตอนโปร่งใสสามารถตรวจสอบได้

นายอัมพร พินะสา ผู้ช่วยเลขาธิการคณะกรรมการการศึกษาขั้นพื้นฐาน (กพฐ.) เปิดเผยว่า การสอบแข่งขันเพื่อบรรจุและแต่งตั้งบุคคลเข้ารับราชการเป็นข้าราชการครูและบุคลากรทางการศึกษา ตำแหน่งครูผู้ช่วย สังกัดสำนักงานคณะกรรมการการศึกษาขั้นพื้นฐาน ปี พ.ศ.2561 ระหว่างวันที่ 18 – 19 ส.ค. ที่ผ่านมา วิชาความสามารถทั่วไป และความรู้วิชาเฉพาะทางของแต่ละวิชาเอก ภาพรวมของการจัดสอบมีความเรียบร้อยราบรื่นทุกจังหวัด  ส่วนจังหวัดน่านและเชียงใหม่ ที่กำลังประสบภัยธรรมชาติ สำนักงานคณะกรรมการการศึกษาขั้นพื้นฐาน (สพฐ.) ได้ประสานกับผู้ว่าราชการจังหวัดและคณะกรรมการศึกษาธิการจังหวัด (กศจ.) ของทั้งสองจังหวัดอย่างใกล้ชิด พบว่าภัยธรรมชาติไม่มีความรุนแรงถึงขั้นที่ต้องระงับการสอบ สำหรับการสอบครูผู้ช่วยในรอบนี้ มีตำแหน่งว่าง จำนวน 5,991 อัตรา โดยมี กศจ. 74 แห่ง เปิดรับบรรจุ พร้อมย้ำว่าการดำเนินการสอบดังกล่าว สพฐ.มุ่งเน้นความยุติธรรม โปร่งใส ทำให้ผู้สมัครสอบมีความสบายใจที่ได้รับโอกาสและความยุติธรรมเท่าเทียมกันทุกคน


ผู้ช่วยเลขาธิการคณะกรรมการการศึกษาขั้นพื้นฐาน  กล่าวอีกว่า ทั้งนี้จะประกาศผลผู้มีสิทธิ์สอบสัมภาษณ์ในวันที่ 27 สิงหาคม 2561 โดยจะดำเนินการสอบสัมภาษณ์ในวันที่ 1 กันยายน 2561 เพื่อให้ผู้สอบแข่งขันได้สามารถบรรจุเข้ารับราชการได้ในวันที่ 1 ตุลาคม 2561 ตามกรอบเวลา